remissie van dootslage
philips byder greci goids ertshertoge van orstryck hertoge
van bourgoingnien van lotharingen van brabant van stier van karinten van
cram van limborch van luxemborch ende van geldre grave van
vlaenderen van habspourg van thirol van firette van kieburg
van artois van bourgoingnen palatun van henegouwe van holland
van zeeland van namen en van zuytphen marcgrave des
heylichs roemschen rycs ende van borgauw lantgrave in
elsaten heere van vrieslant opter windischemarg van portenauw
van salins ende van mechelen doen te wetene allen den ghenen
die nu zyn ende namaels wesen sullen dat wy ontfangen hebben
die oitmoedige supplicatie van jan vanden poele ende pauwels van assche
geboren in onsen lande van $$$ denremonde inhoudende hoe dat
inde maent van junie lestleden die voirs. supplianten hen vonden inde
prochie van buggenhoute in onsen lande van brabant int geselscap
van sekere goeden luden die aldaer by adventure vergadert waeren
ende onder andere waeren int voirs. geselscap jan van assche
broeder vanden voirs. pauwels ende naemaech vanden voirs. jan
vanden poele suppliant ende oic wylen joes morenay, ende aldaer
tsamen rustelic ende vredelic drinckende sonder enigen nyt oft
haet tusschen hemluyden te voeren gehadt thebbene die voirs.
wylen joes morenay wel by drancke wesende begonste hem
int voirs. geselscap oneerlic ende buyten maten thebbene sprekene
ontamelycke ende onbehoerlycke woerden dat scande was voer
hem ende synen vrienden dwelc siende die voirs. jan van assche
die den voirs. joes naestgebeure was int voirs. geselscap
gheen quaets bemoedende ende om beterswille vervoorderde hem
de voirs. joes van synen quaden wesen te berespene twelck
die voirs. joes zeer qualic nam soe dat uuyt dien tusschen
hen groote woerden ende geschil resen ende en hadde geweest
dat die voergende supplianten ende andere bystanders niet belet
en hadden tvoirs. geschil het was gescapen dat daer soude
groote ongenuchte gebuert hebben want een vanden geselscap
swager vanden voirs. joese morenay genaempt joes bunderman
hadde doe den voirs. jan van assche gegrepen byden hare
zyn beste doende omme hem van levende live ter doot bringen
niet te min by middele vanden goeden luyden die dair
waeren gheen ongenuchte en geviel ende corts daer nae
die voirs. jan van assche ende wylen joes uuytgegaen
synde der voirs. tavernen woerden resen van nyeux
tusschen hemluyden soe dat zy tsamen vochten int welc
gevecht die voirs. jan van assche was ter eerden neder
geworpen byden voirs. wylen joes morenay die zyn uterste
beste dede omme hem te vermoerden die voirs. jan van assche
siende den grooten noot ende sorge van synen leven ende dat op
hem quam den voirs. joes bunderman swager vanden voergenoemde
wylen joes die hem te voeren byden hare getrocken hadde
creesch ende riep hulpe anden voirs. pauwels suplliant zyne
mage doe noch wesende inde voirs. taverne dwelc siende
huerlieder broeder ende maech in sulcken noot ende ter eerde
liggende onder de voeten van syyen synen vyande meynende
dat hy totter doot gewont was beroert wesende ende gemoveert
van broederlycke affectie elck met een geyserden
stock die sy vonden in huerlieder uuytganck werpende
gaven sekere slagen den voers. jan morenay daer of hy
ontfinck eene oepene wonde vanden welcken corts daer nae
hy quam van levende lyve ter doot ende al eest soe
dat die voirs. supplianten ter cause vanden voirs. dootslach
partye wel ende duechdelic voldaen hebben niet te min
beduchtende strangheyt van justicien hebben hen geabsenteert
uuyt onsen landen ende heerlicheyden inden welcken zy en
souden nemmermeer wederkeeren noch converseren maer
tot eewigen daigen moeten dair buyten bliven ende dolen
in vremde landen ende contrayen ten grooten verdriete
ende allendichen in dien hem onse gracie ende ontfermachticheyt
hierop niet versien en waert alsoe zy seggen omme
welcke zy ons zeer oitmoedelycke hebben doen bidden
soe eest dat wy die saken voerscreven overgemerct
genegen wesende ter oitmoediger bede ende supplicatie
vande voers. supplianten willende henluyden in dit stick
gracie ende genade prefereren voer strangheyt van justicien
den selven ter eere ende weerdicheyt vander heyliger
passie ons heere jhesus christus die hy leet ant thout des
cruycen up sulcken dach als huden voer die verlossenisse
ende redemptie vanden mensschelycke geslachte hebben
in gevalle als boven vergheven quytgeschouwen ende
geremitteert ende mits desen jegewoirdigen brieve vergeven
schelden quyte ende remitteren tfait ende dootslach
boven verclaert mitgaders alle boeten brueken ende offensien
corporelle criminelle ende civile, daer inne zy ter cause
voerscreven met datter aencleven mach jegens ons ende justicie
misdaen mesbruyct ende verbuert mogen hebben ende
hebben hen als van desen wedergestelt ende gerestitueert
thuerlieder goeden fame name ende geruchte in onsen voirs.
lande van brabant ende andere landen ende heerlicheyden tot huerlieder
onverbuerde goeden in dien sy enige hebben gelyckerwys
als zy waeren ee aleer tvoirs. feyt ende dootslach by hemluyden
geperpetreert gechiet was lastende ende imponerende onsen
procureur generael ende allen anderen onsen justicieren ende officieren
hierup scilende ende eeuwich swigen behoudelic dat die
voirs. supplianten gehouden sullen syn te beteren ende te vreden stellen
die geinteresseerde partye civylic alleenlic in dien daer
enige es ende die niet gedaen en hebben ontbieden daer omme
ende bevelen onsen haerde lieven ende getruwen die cancellier
ende andere luden van onsen raedt in brabant dat voere hen
geroepen die ghene die d hier toe behoeren geroepen te syne
zy procederen wel ende duechdelic ter verificatie ende interinement
van desen onsen brieven ende dat gedaen zy onse drosset
van brabant amman ende schoutheet van onser stad van bruessel
ende alle andere onse justicieren officieren ende onderseten oft
huerluyden stadhouderen ende elcken van henluyden byzunder dien
dit nopen oft angaen sal doen laten ende gedoogen den voirs.
supplianten van onse jegenwoirdige gracien quytsceldinge ende
remissie ende van al den inhouden van desen soe ende inden namen
als voerscreven es rustelic vredelic ende eewelic gebruycken ende
genyeten sonder hemlieden te doen gedoegen doen oft laten
geschien nu noch in toecomende tyden eenich belet oft
ongebruyct ter contrarie in live noch in goede maer
in dien sy oft huere voirs. goede niet verbuert synde
ter cause voerscreven gevangen belet oft becommert waeren
dat zy die terstont ontslaen ende ontcommeren uuyt allen
letselen, ende wederstellen in huerluyden iersten staet ende
wesende want ons alsoe gelieft gedaen te syne
ende ten eynde dat dit goet vast ende gestadich blyve
tot eewigen dagen soe hebben wy onsen zegel hier
aen doen hangen behouden in andere dingen an ons ende
eeneygelycke syns rechts in al gegheven in onse stad van mechelen
upden goeden heyligen vrydach int jaer ons heeren duyst
vc ende twee aldus over gescreven ende geteyteyt geteykent
by mynen heere den eertshertoge in synen raet haneton
gecollacionneert ende bevonden concorderende
metten originele by my $$$